**A közigazgatás átalakítása, a Csongrád megyei Kormányhivatal szervezetét és hatáskörét érintő változások, valamint a Kormányablakokban intézhető ügykörök**

**Dr. Bangha Ágnes főosztályvetető**

**Az átalakítás indokai**

A közigazgatás rendszerének az előző kormányzati ciklusban – a Magyary Program alapján –végbement igen jelentős változását követően tovább folytatódik a közigazgatási intézményrendszer nagymértékű egyszerűsítése. A Kormány által 2015 februárjában elfogadott Közigazgatás- és Közszolgáltatás-fejlesztési Stratégia 2014-2020 címet viselő stratégia egyik kiemelkedő eleme a középirányító szervek szervezetrendszerének felülvizsgálata, amellyel kapcsolatban a stratégia megfogalmazza, hogy „a törvényesen és átláthatóan működő állam kialakítása érdekében szükséges a központi hivatalok, továbbá – a területi államigazgatási szervek és más területi feladatokat ellátó intézmények kivételével – a költségvetési szerv formában működő minisztériumi háttérintézmények feladatainak, szervezetének, működésének és költségvetésének a felülvizsgálata”.

A központi közigazgatás átszervezése során a Kormány két szempontot tartott szem előtt: egyrészről a központi államigazgatási szervek földrajzi elhelyezkedésének felülvizsgálatát, - így kulcskérdés volt a szervezetrendszer főváros-központú megközelítésének oldása, megszüntetése, vagyis a területi szemléletmód meghonosítása, hatékonyabb területi elhelyezkedése -, másrészről a középirányító szervek szervezetrendszerének felülvizsgálata, szervek összevonása, megszüntetése.

A szervek felülvizsgálata során figyelemmel voltak az adott szerv feladataira, jogszabályban rögzített hatásköreire, szervezeti felépítésére, az adott központi hivatal létszámára, valamint a létszámnak az irányított szakmai létszámhoz mért arányára. Az elvégzett vizsgálat azt is világossá tette, mely középirányító szervek összevonására, vagy megszüntetésére kell sort keríteni a fennálló párhuzamosságok felszámolása érdekében, mindeközben folyamatosan szem előtt tartva azt a kiemelt célt, hogy az ügyintézés az állampolgárokhoz és a vállalkozás legközelebb történjen a járási (fővárosi) kerületi hivatalokban.

**A változást megalapozó jogszabályok**

A Kormány mindezen célkitűzések érvényesítése és az állampolgárokhoz közeli és egyben költséghatékonyan működő, szolgáltató állam megteremtése érdekében fogadta el *a központi hivatalok és a költségvetési formában működő minisztériumi háttérintézmények felülvizsgálatával kapcsolatos intézkedésekről szóló* ***1312/2016. (VI. 13.) Korm. határozatot***, pontosan meghatározva az egyes átalakításra kerülő központi hivatalokat és költségvetési szerveket.

Majd ezt követően került sor a tavalyi év végén a központi hivatalok átszervezését, megszűntetését, valamint a járási (fővárosi hivatalok) megerősítését megalapozó jogszabályok elfogadására, melyek közül a legfontosabbak:

1. a központi hivatalok felülvizsgálatával és a járási hivatalok megerősítésével összefüggő egyes költségvetési szervek feladatainak átadásáról szóló **2016. évi CIV. törvény**
2. egyes központi hivatalok és költségvetési szervi formában működő minisztériumi háttérintézmények felülvizsgálatával összefüggő jogutódlásáról, valamint egyes közfeladatok átvételéről szóló **378/2016. (XII. 2.) Korm. rendelet**
3. a központi hivatalok felülvizsgálatával és a járási (fővárosi kerületi) hivatalok megerősítésével összefüggő egyes kormányrendeletek módosításáról szóló **379/2016. (XII. 2.) Korm. rendelet**
4. a központi hivatalok felülvizsgálatával és a járási (fővárosi kerületi) hivatalok megerősítésével összefüggő egyes kormányrendeletek módosításáról szóló **473/2016. (XII. 27.) Korm. rendelet**
5. a fővárosi és megyei kormányhivatalok szervezeti és működési szabályzatáról szóló **39/2016. (XII. 30.) MvM** utasítás
6. a kormányablakokról szóló 515/2013. (XII. 30.) Korm. rendelet és a mezőgazdasági őstermelői igazolványról szóló 436/2015. (XII. 28.) Korm. rendelet módosításáról szóló **420/2016. (XII. 14.) Korm. rendelet**
7. a Mezőgazdasági és Vidékfejlesztési Hivatal megszüntetéséről, valamint egyes ezzel összefüggő kormányrendeletek módosításáról szóló **328/2016. (X. 28.) Korm. rendelet**, mely a kormányhivatal szervezetét kiemelten érintette, és mely a volt MVH Csongrád Megyei Kirendeltségének integrálását deklarálta.

Fontosnak tartom kiemelni, hogy az eljáró hatóságok – a Kormány szervezetalakítási szabadságát biztosítandó – a törvényekben általános megjelölést kapnak, és konkrét megnevezésük a kijelölő kormányrendeletekben található. Ezek közül a legfontosabbak:

# egyes központi hivatalok és költségvetési szervi formában működő minisztériumi háttérintézmények felülvizsgálatával összefüggő jogutódlásáról, valamint egyes közfeladatok átvételéről szóló 378/2016. (XII. 2.) Korm.r.

# a közlekedési igazgatási feladatokkal összefüggő hatósági feladatokat ellátó szervek kijelöléséről szóló 382/2016. (XII. 2.) Korm.r.

# a földművelésügyi hatósági és igazgatási feladatokat ellátó szervek kijelöléséről szóló 383/2016. (XII. 2.) Korm.r.

1. egyes földügyi eljárások részletes szabályairól szóló **384/2016. (XII. 2.) Korm.r.**
2. a fővárosi és megyei kormányhivatal, valamint a járási (fővárosi kerületi) hivatal népegészségügyi feladatai ellátásáról, továbbá az egészségügyi államigazgatási szerv kijelöléséről szóló **385/2016. (XII. 2.) Korm.r.**
3. az egészségbiztosítási szervekről szóló **386/2016. (XII. 2.) Korm.r.**
4. a fogyasztóvédelmi hatóság kijelöléséről szóló **387/2016. (XII. 2.) Korm.r.**

**Csongrád Megyei Kormányhivatal**

A közigazgatási feladat- és hatáskörök átrendeződésével összhangban a Csongrád Megyei Kormányhivatal hosszas előkészítő munkát követően – a fővárosi és megyei kormányhivatalok szervezeti és működési szabályzatáról szóló **39/2016. (XII. 30.) MvM utasítás szerint** – 2017. január 1-jétől új szervezeti struktúrában folytatja működését.

A lényeges változások közül kiemelendő, hogy a korábbi 11 főosztályhoz képest jelenleg 4 főosztály működik a **Csongrád Megyei Kormányhivatalban**.

A 7 járási hivatal közül a hatásköri racionalizáció következtében a megyei jogú városokban található járási hivatalok szervezetében történt számottevő változás. A Hódmezővásárhelyi Járási Hivatalban – a korábbi, összesen 11 osztály jogállású szervezeti egységhez képest – jelenleg 4 főosztály keretében történik a hatósági feladatok ellátása. A **Szegedi Járási Hivatal** szervezeti struktúrája szintén jelentősen átalakult. A járási hivatalban korábban 11 osztály működött, 2017. január 1-től viszont 6 főosztály jár el a Szegedi Járási Hivatal hatáskörébe és illetékességébe tartozó ügyekben.

**Járási hivatalokhoz újonnan került** feladat- és hatáskörök közül a fontosabbak:

1.1. A Hódmezővásárhelyi Járási Hivatal Agrárügyi Főosztálya, valamint az Agrár- és Vidékfejlesztési Támogató Főosztálya az alábbi feladatokat érintően kiemelt szerephez jutott az átalakításokat követően, ugyanis 2017. január 1-jétől az Agrárügyi Főosztály jár el **megyei 1. fokon földművelésügyi igazgatási, vadászati** (Földművelésügyi Osztály), **tenyésztési, halgazdálkodási, pálinkaellenőrző, borászati** (Élelmiszerlánc-biztonsági és Állategészségügyi Osztály), valamint **növény-és talajvédelmi hatáskörben** (Növény- és Talajvédelmi Osztály).

1.2. A **korábban a Mezőgazdasági és Vidékfejlesztési hivatal által ellátott agrár- és vidékfejlesztéssel kapcsolatos feladatokat** pedig az Agrár- és Vidékfejlesztést Támogató Főosztálya vette át. Ezzel gyakorlatilag a Hódmezővásárhelyi Járási Hivatal a megye agrárigazgatási központjává vált.

1. Az év elejétől ellátott új feladatok közül kiemelendő, hogy a Szegedi Járási Hivatal Hatósági Főosztály II. látja el a **megyei 1. fokú mérésügyi és műszaki biztonsági feladatokat** (Mérésügyi és Műszaki Biztonsági Osztály),
2. a **megyei 1. fokú közlekedési hatósági feladatokat** (Közlekedési Osztály), valamint
3. a **megyei 1. fokú környezetvédelmi és természetvédelmi hatósági feladatokat** (Környezetvédelmi és Természetvédelmi Osztály).
4. A Szegedi Járási Hivatal Foglalkoztatási és Fogyasztóvédelmi Főosztálya pedig **a megyei 1. fokú munkavédelmi és munkaügyi ellenőrzési felügyelőségi ügyekben** jár el (Munkavédelmi és Munkaügyi Osztály).

6.1. A **megyei 1. fokú családtámogatási és társadalombiztosítási feladatokat**, továbbá

6.2. a rehabilitációs 1. fokú igazgatási feladatokat illetékességi területükön a Szegedi Járási Hivatal Családtámogatási és Társadalombiztosítási Főosztályán, valamint **a Hódmezővásárhelyi Járási Hivatal Kormányablak**, Családtámogatási és Társadalombiztosítási Főosztályán lehet intézni.

6.3. Ehhez kapcsolódóan Ehhez kapcsolódóan fontos megemlíteni, hogy a rehabilitációs 2. fokú szakértői feladatokat a **Csongrád Megyei Kormányhivatal Hatósági Főosztály Rehabilitációs Ellátási és Szakértői Osztálya** látja el.

1. További változás még, hogy 2017. január 1-től a Csongrád Megyei Kormányhivatal **valamennyi járási hivatala** ellát fogyasztóvédelmi hatósági feladatokat.

Fontosnak tartom hangsúlyozni, hogy a többi járási hivatal egyébként változatlan formában és szervezeti struktúrában végzi a hatáskörébe utalt feladatait.

A teljes képhez hozzátartozik, hogy 2017. január 1-étől újabb **66 ügykörrel bővült a kormányablakokban intézhető ügyek köre**, továbbítás céljából 38 új ügykor, valamint tájékoztatás céljából 27 új ügykor kerül be a kormányablakokban intézhető ügykörök közé. Az azonnal intézhető ügyek száma 1 új ügykörrel bővült (nevezetesen a „Földműves nyilvántartásból papíralapú hiteles adatlap másolat kiadása iránti kérelem”). Ezen számok értelmében a kiegészítő szolgáltatásokkal együtt **összesen már 1540 ügykör lesz intézhető a kormányablakokban.**

**Központi hivatalok és**

**költségvetési szervi formában működő minisztériumi háttérintézményeket**

**érintő változások**

2014. szeptember 1-jén egyes minisztériumok irányítása alatt 42 központi hivatal és 49 központi költségvetési jogállású szerv működött. A bürokráciacsökkentés jegyében 2017. január 1. napjától **30** központi hivatal és minisztériumi háttérintézmény **szűnt meg vagy alakult át**. 2017. március 31-ével pedig további **3 szűnik meg**, az Országos Tisztifőorvosi Hivatal, az Országos Epidemiológiai Központ, valamint a Nemzeti Egészségfejlesztési Intézet.

Néhány változás kiemelése:

1. A **Nemzeti Fogyasztóvédelmi Hatóság** beolvadás útján jogutódlással megszűnt, általános jogutódja a **Nemzeti Fejlesztési Minisztérium** lett. Egyes hatósági feladatai a **Pest Megyei Kormányhivatalba** kerültek át.

A megyei fogyasztóvédelmi feladatok megosztásra kerültek. A kisebb jelentőségű fogyasztóvédelmi feladatokat az általános illetékességgel eljáró **járási hivatalok** látják el, a termékek piacfelügyeletével, termékbiztonsággal, e-kereskedelemmel kapcsolatos feladatokat pedig a **megyeszékhely járási hivatalok** vették át.

1. Országos illetékességű környezetvédelmi- és természetvédelmi hatóságként a megszűnt **Országos Környezetvédelmi és Természetvédelmi Főfelügyelőség** helyett a **Pest Megyei Kormányhivatal** jár el általános jogutódként 2017. január 1-jétől.

A környezetvédelmi és természetvédelmi feladatok – a környezetvédelem megyésítését követően (melynek köszönhetően valamennyi megyei kormányhivatal megyeszékhely járási hivatala ellát környezetvédelmi feladatokat) – a megyénkben **Szeged Járás Hivatalához** kerültek át. A korábbi speciális illetékességi szabályok változatlan formában megmaradtak.

1. A **Nemzeti Közlekedési Hatóság** beolvadás útján jogutódlással szintén megszűnt. Általános jogutódja a **Nemzeti Fejlesztési Minisztérium**, de számos hatósági feladat – elsősorban közúti közlekedési és vízügyi ágazatban – **Budapest Főváros Kormányhivatalához** került át. A megyei közlekedési igazgatási feladatokat a megyénkben **Szeged Járási Hivatala** látja el.
2. 2016. december 31-ével a **Mezőgazdasági és Vidékfejlesztési Hivatal** **(MVH)** is megszűnt beolvadásos különválással. Az MVH kifizető ügynökségi feladatait általános jogutódként a **Magyar Államkincstár** vette át.

Az Európai Mezőgazdasági Vidékfejlesztési Alapból finanszírozott támogatások esetén a közbenső szervezeti feladatokat a **Miniszterelnökség Agrár-vidékfejlesztésért Felelős Államtitkársága** (Kecskemét) látja el.

Az MVH megyei kirendeltségei – melyeknek feladata a kérelmek kezelése és a helyszíni ellenőrzések voltak – az átszervezést követően a megyei kormányhivatalokba kerültek integrálásra, a megyénkben nevezeten a **Hódmezővásárhelyi Járási Hivatal Agrár- és Vidékfejlesztést Támogató Főosztályához**.

1. A **Nemzeti Élelmiszerlánc-biztonsági Hivatal (NÉBIH)** speciális feladatok ellátására megmaradt,2017. január 1-től fő feladata az agrár-ellenőrzések végrehajtása. Egyébfeladatai a **Földművelésügyi Minisztériumhoz**, a **Pest Megyei Kormányhivatalhoz**, illetve a - korábban említettek szerint - a **megyei kormányhivatalokhoz** kerülnek át.
2. A **Bevándorlási és Állampolgársági Hivataltól** (BÁH) az állampolgársági feladatok- és hatáskörök **Budapest Főváros Kormányhivatalához** kerültek, hasonlóan több hazai anyakönyvezési feladat- és hatáskörhöz, és a névváltoztatási eljárással kapcsolatos feladat- és hatáskörökhöz. A hatásköri átrendeződés indokolttá tette a BÁH elnevezésének megváltoztatását, 2017. január 1-től **Bevándorlási és Menekültügyi Hivatal** nevet viseli.
3. Beolvadásos különválás útján jogutódlással megszűnt a **Nemzeti és Rehabilitációs és Szociális Hivatal** is. Főszabályként az NRSZH által ellátott valamennyi feladat tekintetében a **Budapest Főváros Kormányhivatal** a jogutód. Ugyanakkor a képzéssel, kapacitásszabályozással és befogadással és a nyilvántartásokkal kapcsolatos feladatok a **Szociális és Gyermekvédelmi Főigazgatósághoz** és az **Emberi Erőforrás Minisztériumához** kerültek. Az informatikai szakrendszerek fenntartása az **Országos Nyugdíjbiztosítási Főigazgatóság** hatáskörébe tartozik 2017. január 1-től.

Az NRSZH területi szervezeti egységei az érintett megyei kormányhivatalokhoz kerültek. Így a közgyógyellátási igazolvány kiállítása, illetve súlyos mozgáskorlátozottsággal kapcsolatos feladatok ellátása a Szegedi és a Hódmezővásárhelyi Járási Hivatalok hatáskörébe tartozik.

1. Az **Igazságügyi Hivatal Igazságügyi Minisztériumba** történő beolvadását követően a vagyoni kárpótlási eljárásokkal kapcsolatos igazgatási és közigazgatási hatósági ügyekben kárpótlási hatóságként **Budapest Főváros Kormányhivatala** jár el.

Az áldozatsegítéssel összefüggő, elsőfokú hatósági eljáráshoz kapcsolódó feladatok és a jogi segítségnyújtással összefüggő, hatósági és igazságügyi igazgatási eljáráshoz kapcsolódó feladatok tekintetében **a fővárosi és megyei kormányhivatal**, illetve **a járási (fővárosi kerületi) hivatal** a jogutód.

1. Az **Országos Egészségbiztosítási Pénztár** **(OEP)** elnevezése 2017. január 1-jén **Nemzeti Egészségbiztosítási Alapkezelőre (NEAK)** változik, és ellátja az OEP korábbi feladatait.

A névváltozáson túl, az OEP feladatai tekintetében is bekövetkezett némi változás, 2017. január 1-től az egészségbiztosítási ellátásokkal, a baleseti táppénzzel és az utazási költségtérítéssel kapcsolatos feladat- és hatáskörei tekintetében az **Országos Nyugdíjbiztosítási Főigazgatóság a jogutód**.

Az egészségbiztosítási pénztári feladatokat a **Budapest Főváros Kormányhivatala**, illetve a **megyeszékhelyen működő járási hivatalok** látják el.

1. A **Földmérési és Távérzékelési Intézet** beolvadás útján jogutódlással szintén megszűnt. Általános jogutódja a **Budapest Főváros Kormányhivatala.**
2. Beolvadás útján, jogutódlással megszűnt a **Közigazgatási és Elektronikus Közszolgáltatások Hivatala**, melynek általános jogutódja a **Belügyminisztérium** lett.

A KEKKH hatáskörébe tartozó, folyamatban lévő elsőfokú hatósági eljárásokat **Budapest Főváros Kormányhivatala** folytatja le, a belügyminiszterhez elsőfokú hatósági eljárásokat már a folyamatban lévő ügyek esetében is a belügyminiszter folytatja le.

2017. január 1-jétől általános hatáskörű útlevélhatóságként is a **belügyminiszter** jár el, viszont a magánútlevéllel kapcsolatban továbbra is a **járási hivatal** látja el az állampolgárokat érintő feladatokat, így például átveszi a magánútlevél kiadására irányuló kérelmet, de az úti okmány érvénytelenítéséről is ő gondoskodik.

1. A jogutódlással megszűnt **Forster Gyula Nemzeti Örökségvédelmi és Vagyongazdálkodási Központ** feladatait nagy részét **a kulturális örökség védelméért felelős miniszter** látja el.

**Záró gondolatok**

Magyarország Alaptörvénye XXIV. cikke szerint *mindenkinek joga van ahhoz, hogy ügyeit a hatóságok részrehajlás nélkül, tisztességes módon és ésszerű határidőn belül intézzék*. Ennek megvalósítása és biztosítása a Kormánynak, mint a közigazgatás legfőbb szervének a felelőssége (Magyarország Alaptörvénye 15. cikk (2) bekezdés). Ehhez szükséges, hogy az egyes szakmai feladatokat az állampolgárokhoz minél közelebb lévő hatóságok lássák el és a feladatok ellátásában egy professzionális, felkészült és elhivatott tisztviselői kar működjön közre.

A végcél egy olyan valódi területi alapú gondolkodás elterjesztése, amelyben a „főváros és a vidék” nézőpont helyett az ország a megyék összessége, ahol a megyék és a főváros egyenrangú alkotóelemek, stabil erőforrásokkal és önálló identitással rendelkeznek, közöttük pedig hatékony és sokrétű (gazdasági, kulturális, stb.) munkamegosztás működik, lakosainak azonos, magas színvonalú közszolgáltatásokat nyújtanak.

A Magyar Kormány célja, hogy 2020-ra a magyar közigazgatás szervezetten, következetes és átlátható intézményi struktúrában, korszerű és ügyfélbarát eljárásrenddel, mindenki számára elérhetően; professzionálisan, nemzeti hivatástudattal rendelkező, szakmailag felkészült, etikus és motivált személyi állománnyal, modern szervezeti keretek között; és költséghatékonyan, a lehető legkisebb adminisztratív teherrel, versenyképes szolgáltatási díjakkal és rövid ügyintézési határidőkkel működjön, azaz létrejöjjön az emberek bizalmát élvező SZOLGÁLTATÓ ÁLLAM.